《十二月初一日醉歌》
宋代·舒岳祥

常年此日正月吉，今年经闰腊月一。
岁阑喜展一月期，胜似戈挥鲁阳日。
搔头偶见鹜陈横，曝背闲看蜂衙出。
一冬妍暖三月晴，薄雪微雨麦垅青。
平皋十亩耡溉毕，明年拟取甔石赢。
归耕还有新权柄，向时樵长今里正。
弟侄推尊不敢辞，斗酒只鸡先自庆。
牧猪酿秫待诛求，卖田买钞博性命。
北人自好南人恶，人事纷纷天未定。
君不见唐任涛宋魏闲，因诗放后逢宽令。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。